Ofre for storbrand i Løgstør er flygtninge fra Congo. Kvinden mistede livet, da hun faldt fra stor højde.

Ofrene for en brand i Løgstør natten til tirsdag er en dreng på fire år og en kvinde på 57 år, oplyser politiet tirsdag morgen. Begge ofre er flygtninge fra Congo, og også flere af deres landsmænd bor i ejendommen i Bredgade. Den lille dreng indebrændte, mens kvinden brækkede halsen. - Det skyldes formentlig, at hun sprang ud af et vindue, siger Henrik Skals, der leder lokalpolitiet. Kvinden og drengen var ikke mor og barn. Otte andre er blevet bragt til skadestuer i området, og de fleste er indlagt til observation for røgforgiftning. - Der har været nogle sprogproblemer, og vi har tilkaldt en fransktalende tolk, fortæller Henrik Skals til Ritzau. Branden opstod cirka klokken halv et, og ilden var kommet under kontrol klokken tre. Men endnu ved ottetiden var der fortsat ild i ejendommen, oplyser politiet. Årsagen til branden kendes ikke, men teknikere vil snart gå i gang med undersøgelserne. Politiet mener, at ilden formentlig begyndte i nogle af de øverste lejligheder og derefter spredte sig hurtigt. En del borgere skal nu genhuses, og den opgave står kommunen for. Formanden for Løgstør Boligforening så, hvordan beboere stod uden for og frøs efter den tragiske ulykke. - De fleste beboere stod ude på gaden i deres nattøj, nogle med en eller en jakke eller en lille trøje over, fortæller formanden, Bodil Svenningsen, til nordjyske.dk.